Manden, der havde uploadet videoen af Selma, kaldte sig Peter. Og som Kasper hurtigt fandt ud af, var videoen med Selma bare begyndelsen. I løbet af de næste par uger kom der flere og flere af samme slags. Alle sammen af unge piger, der så ud til at være helt ned til 12-13 år.



Peter opsøgte pigerne på sociale medier som Snapchat og Instagram, hvor han udgav sig for at være en anden, og begyndte at skrive med dem som en ven. Da han havde vundet deres tillid, lokkede han dem til at sende vovede fotos.



Peter kunne være helt venlig over for pigerne, når de gjorde, som han sagde. Men når pigerne begyndte at sige fra, blev han vred. Afpressede dem med de billeder, de allerede havde sendt ham.



Til at starte med fik Peter dem til at sende topløse billeder. Når de havde gjort det, gik han skridtet videre og truede dem til at posere i mere pornografiske stillinger. Til sidst var pigerne så desperate og frygtede så meget for, hvad der ville ske, hvis han delte filerne med deres venner og familie, som Peter truede med at gøre, at han kunne få dem til hvad som helst mod deres vilje. Strippe, røre ved sig selv for første gang, putte ting op i sig selv, selvom det var smertefuldt.